Transnet, Untu bereik loonooreenkomsDie haweterminaal in Kaapstad. (Foto: Transnet) Transnet en sy meerderheidsvakbond, die United National Transport Union (Untu), het uiteindelik ’n loonooreenkoms bereik. Dié drie jaar loonooreenkoms is Maandag gesluit en bring ’n onmiddellike einde aan lede van dié vakbond se staking by Transnet. Untu verteenwoordig 53,9% van dié staatsbeheerde onderneming se werkers. Transnet sê in ’n verklaring Untu het eindelik ingestem tot ’n ooreenkoms wat terugwerkend is en van begin April vanjaar tot einde Maart 2025 geld. Dié ooreenkoms sluit in ŉ 6%-verhoging in die eerste jaar, ŉ 5,5%-verhoging in die tweede jaar en ŉ 6%-verhoging in die derde jaar. ’n Verhoging in mediesefonds- en behuisingsubsidies vorm ook deel van die ooreenkoms. Die Kommissie vir Versoening, Bemiddeling en Arbitrasie (KVBA) het as bemiddelaar in die loononderhandelings opgetree. Luidens die verklaring is die ooreenkoms van toepassing op alle lede van die bedingingseenheid, insluitend diegene wat nie lede van Untu is nie. Transnet is verantwoordelik vir Suid-Afrika se spoorvragnetwerk en om al die land se hawens te bedryf. Werknemers het sedert 6 Oktober gestaak wat daartoe gelei het dat in- en uitvoere sedertdien tot stilstand gekom het. Transnet sê hy is nou daarop gefokus om die agterstand by die land se hawens en spoorlyne te begin inhaal. Lees al Maroela Media se vorige berigte oor die ontwrigtende staking hier.